Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 102/09)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1)

ENHEDSDOKUMENT

»ΕΛΑΙΟΛΑΔΟ ΜΑΚΡΗΣ« (ELAIOLADO MAKRIS)

EU-nr.: PDO-GR-02388-AM01 — 11.1.2018

BOB (X) BGB ()

1. Betegnelse

»Ελαιόλαδο Μάκρης« (Elaiolado Makris)

2. Medlemsstat eller tredjeland

Grækenland

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer (smør, margarine, olier, m.m.)

3.2. Beskrivelse af produktet med betegnelsen i punkt 1

»Elaiolado Makris« er en ekstra jomfruolivenolie, der fremstilles af oliven af den oprindelige sort »Elia Makris«, som tegner sig for ca. 99 % af de oliven, der dyrkes i det afgrænsede område.

»Elaiolado Makris« har følgende kendetegn:

Farve : lys gulgrøn, der bliver gyldengul i takt med modningen Aroma : middel frugtagtig med en median på Mf > 4 med en duft af urter, bellis og morgenfruer, når olivenolien produceres af halvmodne oliven, og en dominerende duft af kamille, når olivenfrugterne er modne. Noter af æble og mandel supplerer den frugtagtige aroma »Elaiolado Makris« på en harmonisk måde Smag : velafbalanceret med en let bitter eftersmag med medianbitterhed (Μb = 2-3), let skarp med medianskarphed (Μp = 2-3) og median for mangler (Μd = 0,0) Syreindhold : lavt syreindhold < 0,6

Peroxidtal: < 10,9 meq O2/kg

Ultraviolet absorption: Κ270: < 0,18 og Κ232: < 2,20

Voks: < 127,8 mg/kg

Oliesyre: ≥ 75 af det samlede fedtsyreindhold

Lavt til middel indhold af campesterol (≤ 2,90) og tilbageværende steroler og steroler i alt > 1 000 mg/kg

Variation i absorptionskoefficienten (Delta-K = 0-0,002).

3.3. Foder (kun for produkter af animalsk oprindelse) og råvarer (kun for forarbejdede produkter)

»Elaiolado Makris« fremstilles af den oprindelige olivensort »Elia Makris«, der dyrkes i det pågældende område, som giver kugleformede, mellemstore og sorte olivenfrugter, når de er modne.

3.4. Specifikke etaper af produktionen, som skal finde sted i det afgrænsede geografiske område

Dyrkning af gamle og nye olivenplantager med den oprindelige sort »Elia Makris«, høst af oliven og alle etaper i produktionen og forarbejdningen af olivenolien.

3.5. Særlige regler for udskæring, rivning eller emballering osv. af det produkt, som betegnelsen henviser til

3.6. Særlige regler for mærkning af det produkt, som betegnelsen henviser til

Mærkningen vil omfatte produktets betegnelse og EU-symbolet for BOB. Den vil også omfatte følgende:

— Symbol med produktets betegnelse med græske eller latinske bogstaver med et foto af landsbyen Makri i baggrunden over et billede af et oliventræ, hvorfra dråber af olivenolie drypper og danner en sø af olivenolie med olivenfrugter i midten.

4. Kort angivelse af det geografiske områdes afgrænsning

Det afgrænsede geografiske område dækker de administrative grænser for det kommunale distrikt Makri, som omfatter landsbyerne Makri, Dikella, Mesimvria og Plaka og landsbyen Chili i det kommunale distrikt Alexandroupoli.

5. Tilknytning til det geografiske område

»Elaiolado Makris« har karakteristiske organoleptiske og fysisk-kemiske egenskaber: De kan tilskrives en række faktorer, herunder den specifikke oprindelige olivensort »Elia Makris«, som trives i det afgrænsede område, områdets jordbunds- og klimaforhold og de metoder, der anvendes af de lokale producenter.

De specifikke organoleptiske egenskaber for »Elaiolado Makris« er:

— en middelkraftig frugtagtig aroma med en duft af urter, bellis og morgenfrue, når høsten begynder, og en dominerende duft af kamille, når olivenfrugterne er modne, suppleret af noter af æble og mandel. Denne kombination er typisk for »Elaiolado Makris«, som produceres i det afgrænsede område af den oprindelige sort »Elia Makris«

— en let bitter og skarp, men samtidig harmonisk og afbalanceret smag, som også er en kombination, der er typisk for den oprindelige sort »Elia Makris«.

De specifikke fysisk-kemiske egenskaber for »Elaiolado Makris« er:

— lavt syreindhold < 0,6

— et lavt peroxydtal (< 10,9) og dermed øget resistens over for oxidation og egnethed til oplagring, hvilket giver olien dens typiske friskhed

— lave absorptionskoefficienter (Κ270: < 0,18 og Κ232: < 2,20), som er et tegn på friskhed, hurtig behandling efter høst og opbevaring under de rette forhold

— en lav variation i absorptionskoefficienten (Delta-K: = 0-0,002)

— dens holdbarhed, som navnlig skyldes det høje indhold af monoumættet oliesyre, som er minimalt modtagelig for autoxidation.

Det afgrænsede område er det nordligste punkt i Grækenland, hvor oliven dyrkes, og udgøres af en bakket slette med en gennemsnitlig højde på 200 m. Jordbunden er sandet muld med mellemstor kornstørrelse. Den er dårlig og kalkholdig i bjergene, mens den på sletterne er af kalkstensoprindelse, med mellemstor kornstørrelse og frugtbar med et CaCO3-indhold på 3-31,6 %. Indholdet af organisk materiale svinger fra lavt til tilstrækkeligt i enkelte områder (1,8-6,5 %). pH-værdien (7,0-8,0) er generelt neutral og let basisk. Jordens kalkstensoprindelse bidrager sammen med olivenfrugternes konstante eksponering for solen, som skyldes områdets beliggenhed, til at øge koncentrationen af flygtige bestanddele, som giver »Elaiolado Makris« dens frugtagtige aroma.

Det afgrænsede område, hvor »Elaioloado Makris« produceres, har et kystnært middelhavsmikroklima med milde vintre og kølige somre. Farlig frost forekommer sjældent. De få gange, hvor der har været frost, har »Elia Makris«-sorten vist sig meget modstandsdygtig med minimale skader på træerne. I det afgrænsede område, som har en kystlinje på 15 km langs Thrakien og bjergtoppe — Rodopibjergkædens forgreninger mod nordvest, nord og nordøst — er betingelserne for dyrkning af den oprindelige olivensort »Elia Makris« usædvanlig gode. De mange timers solskin, fraværet af store temperaturudsving og den sjældne forekomst af frost og kolde vinde som følge af den naturlige barriere, der skabes af bjergene nord for det afgrænsede område, bidrager til oliventræernes glidende udvikling (blomstring og vækst) og forbedrer frugtens organoleptiske egenskaber. Takket være områdets meget karakteristiske mikroklima er olivenfluen kun sjældent et problem. Der er derfor meget få beskadigede olivenfrugter, og de få, der forekommer, påvirker ikke olivenoliens syreindhold.

Den karakteristiske oprindelige sort »Elia Makris«, som har været dyrket i århundreder alene i det afgrænsede område og er tilpasset de gældende jordbunds- og klimaforhold, giver en olivenolie, med de specifikke kvalitetsegenskaber, der kendetegner »Elaioloado Makris«. »Elaioloado Makris« er en af de første olivenolier, der fremstilles i årets løb i Grækenland, selv om området er den nordligste del af landet og et af de nordligst beliggende områder i EU, hvor der produceres olivenolie. Dette skyldes både den oprindelige sort og det lokale mikroklima. Det faktum, at sorten høstes tidligt, betyder, at frugtens vækst- og modningsperioder falder sammen med maksimal eksponering for sollys. Dette øger koncentrationen af oliens aromatiske komponenter og giver olien den gulgrønne eller lyse gyldengule farve, der er typisk for »Elaioloado Makris«.

De vigtigste menneskelige faktorer, der påvirker produktets egenart, er:

— Høstmetoden. Høsten i små olivenlunde foretages manuelt af producenterne selv eller af ansatte, således at de indsamlede oliven ikke beskadiges. I større olivenplantager, hvor der er mange træer, indsamles olivenfrugterne ved hjælp af individuelt betjente elektriske høstmaskiner. Olivenfrugterne opsamles i kasser eller net, renses for grene og blade, så de ikke mases, og overføres til plastkasser med huller i bunden og på siderne for at sikre bedre ventilation.

— Transport af olivenfrugterne til oliemøllen og presning af frugterne, som finder sted på høstdagen eller inden for 24 timer. Hvis de ikke presses samme dag, opbevares de beskyttet mod forhold, der fremmer udviklingen af mikroorganismer og forringer kvaliteten af »Elaiolado Makris«. Høstmetoden samt den omgående transport til oliemøllen og presningen sikrer, at olivenfrugterne forbliver ubeskadigede, således at den producerede olie har en lav absorptionskoefficient på Κ270-Κ232, en lav Delta-K (variation i absorptionskoefficienten) og et lavt syreindhold.

— Opbevaringstiden, som er meget kort, da olien begynder at blive markedsført kort efter oplagringen, opbevaringsforholdene, hvor olien opbevares ved en passende temperatur på et køligt, mørkt sted i passende, lukkede beholdere, som beskytter den mod kontakt med ilt og mod lys, og det forhold, at den kun dekanteres så få gange som muligt, er faktorer, der bidrager til »Elaiolado Makris«-oliens lave peroxidtal, lave absorptionskoefficienter (Κ270-Κ232) og lave Delta-K.

— De afpassede produktionsforhold. Når olivenfrugterne er blevet knust, foretages en langsom blødgøring (17-19 omdrejninger pr. minut) i kort tid (40-45 minutter), og olivenmassens temperatur holdes på ca. 27-32 °C. Denne temperatur hjælper med at sikre, at olivenoliens flygtige bestanddele ikke ødelægges, at farven ikke ændres, og at syreindholdet ikke øges. Den langsomme og kortvarige blødgøring får dråberne til at samles og danne større dråber, og denne proces er afgørende for at begrænse dannelsen af olieemulsioner, som gør det vanskeligere at adskille olien fra olivenpastaen og vandet.

Høsten af olivenfrugterne, når de har den rette grad af modenhed, producenternes gode praksis under høst og transport af olivenfrugterne til oliemøllen, presningen af olivenfrugterne kort tid efter ankomsten til møllen, de gode blødgørings- og ekstraktionsprocesser og opbevaringsbetingelserne for olien kombineret med selve olivensorten og jordbunds- og klimaforholdene sikrer således, at oliens specifikke organoleptiske og fysisk-kemiske egenskaber (frugtsmag, friskhed, indikatorer for lav absorption, lavt syreindhold, lavt peroxidtal og god holdbarhed) bevares, og at dens farve ikke ændrer sig.

Befolkningen i Makri og det omkringliggende område har altid været forbundet med olivendyrkning og »Elaiolado Makris«. Oliventræernes mangeårige tilstedeværelse i området er tæt knyttet til områdets historie, traditioner og kultur og bevidnes af historiske kilder og litteraturhenvisninger. I »Ancient Makri Olive Grove« kan der i dag findes oliventræer, hvis størrelse, form og knudrede stammer fortæller om deres høje alder. De mange gammeldags manuelt betjente olivenpresser og træpresser fra det 19. århundrede viser også, at den lokale befolkning har mange års erfaring med fremstilling af olivenolie.

»Elaioloado Makris« har vundet mange vigtige priser i internationale konkurrencer. I 2012 vandt den i Portugal 2ο Concurso internacional de azeites virgem extra — Premio Ovibeja. I 2013 vandt den en guldkrans i kvalitetskonkurrencen Kotinos for emballeret ekstra jomfruolivenolie i Grækenland. I 2015 vandt den guld i Concurso Internacional de aceite de oliva en el Mediterraneo — Terraolivo i Jerusalem, Israel. I 2016 vandt den guld i London International Olive Oil Competitions. I 2018 vandt den guld i Concurso Internacional de Aceites di Oliva Virgin Extra »OLIVINUS« i Argentina og igen guld i New York International Olive Oil Competition i USA. I 2019 opnåede den på den 16. Concorso Oleario Internazionale AIPO d'Argento en score på »tre gocce« (tre dråber). I EVOO World Ranking blev den i 2019 placeret som nr. 18 ud af 12 000. Den er desuden igen placeret blandt de bedste 500 i verden i Flos Olei Guide 2020.

Hvert år afholdes der en olivenfestival i løbet af de sidste ti dage i august. Den afholdes af en sammenslutning af kvinder i Makri med hjælp fra olivenproducenternes kooperativ og den regionale Evros-afdeling. Der kommer mange besøgende fra området og andre steder, og der afholdes seminarer og foredrag om god praksis inden for olivendyrkning, og eksperter i olivenolie afholder smagninger. Der arrangeres også besøg i olivenmarker, hvor man kan lære om Makri-oliven, og en lang række andre begivenheder. Den sidste aften samles alle for at smage på fødevarer og forskellige specialiteter fremstillet med »Elaiolado Makris«.

Henvisning til offentliggørelsen i specifikationen

(Artikel 6, stk. 1, andet afsnit, i nærværende forordning)

http://www.minagric.gr/images/stories/docs/agrotis/POP-PGE/prodiagrafes_elaiolado_makris111219.pdf

(1) EUT L 343 af 14.12.2012, s. 1.